Európska komisia začala vyšetrovanie dvoch britských telekomunikačných spoločností BT Group a Kingston Communications pre podozrenie z nepovolených daňových výhod. Ak komisia zistí, že britské daňové zákony zvýhodňujú BT Group a Kingston Communications pred konkurenciou, obidve spoločnosti budú musieť zrejme zaplatiť refundáciu.
Európska komisia začala vyšetrovanie na podnet britskej telekomunikačnej spoločnosti Vtesse Networks. Tá sa sťažuje, že štát poskytuje bývalému telekomunikačnému monopolu BT Group výhodný daňový režim. Predseda Vtesse Networks Aidan Paul skonštatoval, že BT Group mohol od roku 1995 z tohto režimu vyťažiť až 12 mld. GBP.
Spoločnosť BT Group tieto obvinenia rázne odmietla.
"Akékoľvek obvinenia z nepovolenej štátnej pomoci sú neopodstatnené, keďže BT nedostáva od britskej vlády žiadne výhody," uviedla BT Group, ktorá je tiež prekvapená, že Európska komisia sa rozhodla začať vyšetrovanie. Stanovisko BT Group podporila aj britská vláda.
"Vláda sa domnieva, že sa tu nevyskytuje žiadna pomoc...a je presvedčená, že komisia dospeje k rovnakému záveru," uvádza sa v stanovisku britského ministerstva pre obchod a priemysel.